Марко Ганчев
Жан Батист Молиер

chitanka.info

Публиката е прозорлива,

Жан Батист Молиер:

още отначало открива,

че Тартюф

е прикрит лицемер.

И Оргон е за нея баналност,

който даже свойто дете

и жена си

обвинява във нелоялност,

щом истината му казват те.

И Тартюф успява

дома на Оргон да отнеме,

ала публиката не ревва,

както е правела едно време

за съдбата на Геновева.

Никой за странност не смята

тържеството на един лицемер:

публиката е с опит богата,

Жан Батист Молиер.

Тя се усмихва едва накрая,

при оня оптимистичен трик,

когато идва

пратеникът на краля

и доброто възтържествува в миг.

И невярващ,

от гардероба за дрехи,

сред тютюневите кълба

всеки взема свойте доспехи

за една дълга борба…

1966

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.